ยื่นปปช.สอบกฤษฎีกาปมมาบตาพุด
นายกสมาคมต่อต้านภาวะโลกร้อน ยื่นปปช.เอาผิดกับกฤษฎีกา เห็นแย้งคำวินิจฉัยศาลรัฐธรรมนูญ
8 ก.พ. 2553

นายกสมาคมต่อต้านภาวะโลกร้อน ยื่นปปช.เอาผิดกับกฤษฎีกา เห็นแย้งคำวินิจฉัยศาลรัฐธรรมนูญ
นายศรีสุวรรณ จรรยา นายกสมาคมต่อต้านภาวะโลกร้อน ยื่นหนังสือร้องเรียนต่อคณะกรรมการป้องกันและปราบปรามการทุจริตแห่งชาติ หรือ ป.ป.ช. ขอให้ไต่สวนและเอาผิดกับข้าราชการที่เกี่ยวข้องในกรณีการระงับโครงการในนิคมอุตสาหกรรมมาบตาพุด จ.ระยอง ซึ่งได้แก่ คณะกรรมการกฤษฎีกา ที่มีความเห็นขัดแย้งต่อคำวินิจฉัยของศาลรัฐธรรมนูญ เพื่อเอื้อประโยชน์ให้บริษัทเอกชนที่รอใบอนุญาตประกอบกิจการ อันเป็นการกระทำที่ละเว้นต่อการให้ความเห็นไปในทางที่ถูกต้อง ส่งผลให้เกิดความเสียหายต่อสิ่งแวดล้อม ทรัพยากรธรรมชาติ และสุขภาพอนามัยของประชาชน ที่ได้รับความคุ้มครองตามรัฐธรรมนูญ พ.ศ.2550
นอกจากนี้ ยังขอให้ไต่สวนเอาผิด กรณีที่สำนักงานคณะกรรมการกฤษฎีกา เพิกเฉยไม่แจ้งต่อรัฐบาลให้ดำเนินการออกกฎหมายลูก ตามมาตรา 62 วรรค 2 ให้เสร็จสิ้นตามเวลาที่รัฐธรรมนูญกำหนด รวมถึงปล่อยให้กรรมการกฤษฎีกามีผลประโยชน์ทับซ้อนโครงการมาบตาพุด ทำหน้าที่ออกความเห็นอีกด้วย